CELEX: 32017R0874
Language: ro
Date: 2017-05-22 00:00:00
Title: Regulamentul (UE) 2017/874 al Comisiei din 22 mai 2017 de modificare a anexei III la Regulamentul (CE) nr. 1333/2008 al Parlamentului European și al Consiliului în ceea ce privește utilizarea butanului (E 943a), a izobutanului (E 943b) și a propanului (E 944) în preparatele din coloranți (Text cu relevanță pentru SEE. )

23.5.2017   
            
            
               RO
            
            
               Jurnalul Oficial al Uniunii Europene
            
            
               L 134/18
            
         REGULAMENTUL (UE) 2017/874 AL COMISIEI
   din 22 mai 2017
   de modificare a anexei III la Regulamentul (CE) nr. 1333/2008 al Parlamentului European și al Consiliului în ceea ce privește utilizarea butanului (E 943a), a izobutanului (E 943b) și a propanului (E 944) în preparatele din coloranți
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1333/2008 al Parlamentului European și al Consiliului din 16 decembrie 2008 privind aditivii alimentari (1), în special articolul 10 alineatul (3),
   întrucât:
   
               (1)
            
            
               Anexa III la Regulamentul (CE) nr. 1333/2008 conține o listă a Uniunii cu aditivii alimentari aprobați pentru utilizare în aditivii alimentari, enzimele alimentare, aromele alimentare, nutrienți, precum și condițiile de utilizare a lor.
            
         
               (2)
            
            
               Lista respectivă poate fi actualizată în conformitate cu procedura comună menționată la articolul 3 alineatul (1) din Regulamentul (CE) nr. 1331/2008 al Parlamentului European și al Consiliului (2), fie la inițiativa Comisiei, fie în urma unei cereri.
            
         
               (3)
            
            
               La 26 ianuarie 2016 a fost transmisă o cerere de autorizare a utilizării butanului (E 943a), izobutanului (E 943b) și propanului (E 944) ca agenți de propulsare în preparatele de coloranți din grupul II și III, astfel cum sunt definite în partea C din anexa II la Regulamentul (CE) nr. 1333/2008. Cererea a fost ulterior pusă la dispoziția statelor membre în temeiul articolului 4 din Regulamentul (CE) nr. 1331/2008.
            
         
               (4)
            
            
               Butanul, izobutanul și propanul utilizate ca agenți de propulsare pot produce presiunea necesară pentru a expulza preparatele din coloranți dintr-un pulverizator cu scopul de a obține o răspândire omogenă adecvată a culorilor pe alimente.
            
         
               (5)
            
            
               Comitetul științific pentru alimentație a evaluat siguranța propanului, butanului și izobutanului ca solvenți de extracție în 1991 și a constatat că această utilizare este acceptabilă sub rezerva respectării unei limite a reziduurilor în produsele alimentare de 1 mg/kg per substanță (3).
            
         
               (6)
            
            
               În 1999, Comitetul științific pentru alimentație a emis un aviz privind utilizarea propanului, butanului și izobutanului ca gaze propulsoare în pulverizatoarele de aerosoli pe bază de ulei vegetal pentru gătit și în pulverizatoarele de emulsii pe bază de apă pentru gătit (4), concluzionând că, având în vedere nivelul mic al reziduurilor de gaze propulsoare, utilizarea în coacere și prăjire nu pune probleme de ordin toxicologic.
            
         
               (7)
            
            
               Date analitice furnizate de solicitant au confirmat că la o oră după pulverizarea pe diverse alimente, reziduurile de butan (E 943a), izobutan (E 943b) și propan (E 944) sunt inferioare limitei de 1 mg/kg.
            
         
               (8)
            
            
               În temeiul articolului 3 alineatul (2) din Regulamentul (CE) nr. 1331/2008, Comisia trebuie să solicite avizul Autorității Europene pentru Siguranța Alimentară („autoritatea”) pentru a actualiza lista Uniunii cu aditivi alimentari prevăzută în anexa III la Regulamentul (CE) nr. 1333/2008, cu excepția cazului în care actualizarea respectivă nu este susceptibilă de a avea un efect asupra sănătății umane. Întrucât autorizarea utilizării butanului (E 943a), a izobutanului (E 943b) și a propanului (E 944) ca agenți de propulsare în preparatele din coloranți constituie o actualizare a listei respective care nu este susceptibilă de a avea un efect asupra sănătății umane, nu este necesar să se solicite avizul autorității.
            
         
               (9)
            
            
               Prin urmare este adecvat să se autorizeze utilizarea butanului (E 943a), izobutanului (E 943b) și propanului (E 944) ca agenți de propulsare în preparatele de coloranți din grupul II și III, astfel cum sunt definite în partea C din anexa II la Regulamentul (CE) nr. 1333/2008. Din cauza riscului de aprindere și a timpul necesar pentru a diminua nivelurile de agenți de propulsare sub limita de 1 mg/kg, este adecvat să se acorde autorizația numai pentru uz profesional pentru a se asigura faptul că protocoalele industriale standardizate sunt respectate și că timpul dintre pulverizare și consum este suficient pentru a se realiza conformitatea cu limita acceptabilă pentru reziduuri.
            
         
               (10)
            
            
               Prin urmare, anexa III la Regulamentul (CE) nr. 1333/2008 ar trebui modificată în consecință.
            
         
               (11)
            
            
               Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
            
         ADOPTĂ PREZENTUL REGULAMENT:
   Articolul 1
   Anexa III la Regulamentul (CE) nr. 1333/2008 se modifică în conformitate cu anexa la prezentul regulament.
   Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 22 mai 2017.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 354, 31.12.2008, p. 16.
   
      (2)  Regulamentul (CE) nr. 1331/2008 al Parlamentului European și al Consiliului din 16 decembrie 2008 de instituire a unei proceduri comune de autorizare pentru aditivii alimentari, enzimele alimentare și aromele alimentare (JO L 354, 31.12.2008, p. 1).
   
      (3)  Rapoarte ale Comitetului științific pentru alimentație, Seria douăzeci și nouă, 1992.
   
      (4)  Aviz privind utilizarea propanului, butanului și izobutanului ca gaze propulsoare în pulverizatoarele de aerosoli pe bază de ulei vegetal pentru gătit și în pulverizatoarele de emulsii pe bază de apă pentru gătit. Comitetul științific pentru alimentație, 29.3.1999.
   
      ANEXĂ
      În partea 2 a anexei III la Regulamentul (CE) nr. 1333/2008, după rubrica referitoare la E 903 se introduc următoarele rubrici:
      
         
                     „E 943a
                  
                  
                     Butan
                  
                  
                     1 mg/kg în produsul alimentar final
                  
                  
                     Preparate din coloranți din grupul II și III, astfel cum sunt definite în partea C din anexa II (numai pentru uz profesional)
                  
               
                     E 943b
                  
                  
                     Izobutan
                  
                  
                     1 mg/kg în produsul alimentar final
                  
                  
                     Preparate din coloranți din grupul II și III, astfel cum sunt definite în partea C din anexa II (numai pentru uz profesional)
                  
               
                     E 944
                  
                  
                     Propan
                  
                  
                     1 mg/kg în produsul alimentar final
                  
                  
                     Preparate din coloranți din grupul II și III, astfel cum sunt definite în partea C din anexa II (numai pentru uz profesional)”